Signat el Pacte del Serpis
13 juny 2019

## Signat el Pacte del Serpis13 juny 2019Última actualització: 14 juliol 2025

![](../gestion/img/CarolaWoodward_0645.JPG)  
  

L'alcaldessa de Gandia en funcions i candidata del PSPV-PSOE a l’Alcaldia, Diana Morant, i Josep Alandete, futur portaveu del Grup Municipal Compromís Més Gandia Unida, acompanyats pels 13 regidors que formaran govern a partir de dissabte que ve, han presentat aquest matí al Mirador del Borja, el pacte del pròxim executiu de Gandia.

"_Hui signem l'acord dos dies abans de la propera investidura per deixar clar que el futur govern continuarà en la línia d'estabilitat política que necessita i que ja ha tingut Gandia els últims quatre anys_" va declarar Diana Morant.

Segons s'ha afirmat durant la compareixença, es tracta de la primera vegada que les forces polítiques de l'esquerra arriben a la xifra de 15 regidors i regidores de govern després de ser avalats per les eleccions municipals celebrades el passat 26 de maig.

"_Hem prescindit de la lluita política absurda, la crispació i l'enfrontament per fer del diàleg la base sòlida amb la qual s'ha sustentat la passada legislatura_" va declarar Morant qui ha afegit que "_Ara ja no heretem una situació de fallida econòmica ni de valors reputacionals trencats. Basant-nos en aquests dos pilars iniciem una etapa de futur per posar en marxa la Gandia de les oportunitats. Els regidors del PSPV i de Compromís Més Gandia Unida tenim la voluntat de reeditar el pacte de govern que ha estat bo per a la ciutat i la política de Gandia_".

Per la seua banda, **Josep Alandete** ha destacat que "_ha estat fàcil arribar a aquest acord comú. Continuarem amb un govern plural però unit que actuarà de forma única amb el bé comú com a objectiu. La Gandia que volem serà una ciutat on tots visquen amb igualtat, que elimine la bretxa de les desigualtats, una ciutat que seguirà apostant pels joves, la gent gran, l'esport com a eina de salut i la innovació com a generador d'ocupació. Gandia, com hem demostrat en aquests quatre anys, seguirà valorant i respectant la diversitat i la igualtat de tots els seus habitants independentment de qui hagen votat_".